Egipt a comandat 150 (alte surse menționează 100 sau 200) de tancuri TR-580 din România în 1981. Tancurile au fost livrate între anii 1982 și 1984. Ministrul egiptean al Apărării Abu Ghazala a recunoscut ulterior faptul că tancurile TR-580 nu au fost achiziționate pentru armata egipteană, ci pentru a fi trimise în Irak. Romtehnica a exportat însă tancuri din primul lot, fabricat ca material de instrucție, și nu a adaptat blindatele la clima din deșert. Tancurile aveau scurgeri cronice de lubrifianți, iar armamentul s-a dovedit a fi imprecis. Tancurile TR-580 exportate fuseseră deja în dotarea armatei române și au fost revitalizate înainte de livrare. Inițial, revitalizarea s-a realizat la unități și nu în fabrică. Timpul alocat revitalizării a fost prea scurt, iar unitățile nu aveau mijloacele necesare. Prin urmare, tancurile au fost livrate într-o stare tehnică necorespunzătoare. Comisia egipteană de recepție a refuzat inițial să accepte tancurile. Problemele au fost remediate între 1983-1984, iar tancurile TR-580 au fost livrate ulterior Irakului, însă nu există informații despre utilizarea lor în Războiul Iran-Irak sau alte conflicte ulterioare. La începutul anului 1984, Cipru s-a interesat de achiziționarea unui număr de tancuri românești.